b'\n_START_ARTICLE_\nMaip\xc3\xban taistelu\n_START_SECTION_\nTausta\n_START_PARAGRAPH_\nJos\xc3\xa9 de San Mart\xc3\xadn oli syntynyt Espanjalaiseen perheeseen nykyisess\xc3\xa4 Argentiinassa ja matkusti my\xc3\xb6hemmin Espanjaan, jossa h\xc3\xa4nest\xc3\xa4 tuli Espanjan armeijan eversti. H\xc3\xa4n osallistui taisteluihin Pohjois-Afrikassa ja Pyreneiden niemimaan sodassa Napoleonia vastaan. Napoleonin kukistettua Espanjan kuningaskunnan San Mart\xc3\xadn palasi kotimaahansa, jossa oli kahta vuotta aiemmin syttynyt kapina Espanjan valtaa vastaan. Valistusaatteiden innoittamasta ennen kuningaskuntaa kannattaneesta San Mart\xc3\xadnista tuli Etel\xc3\xa4-Amerikan maiden itsen\xc3\xa4isyyden kannattaja. H\xc3\xa4n liittyi Argentiinan armeijaan muodostaen Andien armeijan Mendozassa l\xc3\xa4hell\xc3\xa4 Espanjan hallitsemaa Chile\xc3\xa4. Chile k\xc3\xa4vi omaa itsen\xc3\xa4isyyssotaansa kenraali Bernardo O\xe2\x80\x99Higginsin johdolla ja helmikuussa 1817 San Mart\xc3\xadnin Andien armeija marssi t\xc3\xa4m\xc3\xa4n avuksi Chileen voittaen nopeasti espanjalaiset Chacabucon taistelussa. Espanjalaiset vet\xc3\xa4ytyiv\xc3\xa4t kohti etel\xc3\xa4\xc3\xa4 ja San Mart\xc3\xadn vapautti Santiagon kaupungin._NEWLINE_Kev\xc3\xa4\xc3\xa4ll\xc3\xa4 1818 Espanja l\xc3\xa4hetti joukkojensa avuksi vahvistuksia ja kenraali Manuel Osorion johdolla 4\xc2\xa0600 sotilasta alkoivat edet\xc3\xa4 j\xc3\xa4lleen pohjoiseen espanjalaisvallan palauttamiseksi. He ottivat voiton O\xe2\x80\x99Higginsin komentamista joukoista edeten kohti Santiagoa. San Mart\xc3\xadnin johtamat joukot kohtasivat heid\xc3\xa4t l\xc3\xa4hell\xc3\xa4 Maip\xc3\xban kaupunkia Maipojoen pohjoispuolella. Komennossaan San Mart\xc3\xadnilla oli 5\xc2\xa0400 ratsu- ja jalkav\xc3\xa4en sotilasta, joista j\xc3\xa4lkimm\xc3\xa4isten suuren osan muodostivat vapautetut mustat orjat.\n_START_SECTION_\nTaistelu\n_START_PARAGRAPH_\nSan Mart\xc3\xadnin usein k\xc3\xa4ytt\xc3\xa4m\xc3\xa4 taktiikka oli omaksuttu Aleksanteri Suurelta. H\xc3\xa4n oli sijoittanut ratsuv\xc3\xa4kens\xc3\xa4 joukkojensa oikealle siivelle ja jalkav\xc3\xa4en keskustaan ja vasemmalle. N\xc3\xa4iden joukkojen takana oli viel\xc3\xa4 ratsuv\xc3\xa4en reservi. Ratsuv\xc3\xa4en tarkoitus oli tehd\xc3\xa4 viistorintamahy\xc3\xb6kk\xc3\xa4ys vihollisen vasenta siipe\xc3\xa4 vastaan reservin hy\xc3\xb6k\xc3\xa4tess\xc3\xa4 samalla n\xc3\xa4iden selustaan. Taistelu alkoi 5. huhtikuuta ja San Mart\xc3\xadnin krenat\xc3\xb6\xc3\xb6rien onnistui murtaa useiden rynn\xc3\xa4kk\xc3\xb6jen j\xc3\xa4lkeen espanjalaisten vasen siipi. Oikea siipi piti kuitenkin puolensa ja aiheutti Andien armeijalle suuret tappiot. San Mart\xc3\xadn m\xc3\xa4\xc3\xa4r\xc3\xa4si kolme pataljoonaa tekem\xc3\xa4\xc3\xa4n hy\xc3\xb6kk\xc3\xa4yksen oikeaa siipe\xc3\xa4 vastaan, joka sekin murtui lopulta. Espanjalaisia komentanut Osorio pakeni ja muut espanjalaiset olivat nyt piiritettyin\xc3\xa4. Suurin osa sai surmansa tai otettiin vangeiksi.\n_START_SECTION_\nSeuraukset\n_START_PARAGRAPH_\nEspanjalaiset olivat menett\xc3\xa4neet noin 2\xc2\xa0000 miest\xc3\xa4 kuolleina ja 2\xc2\xa0000 vankeina. Andien armeijan tappiot olivat yhteens\xc3\xa4 noin 1\xc2\xa0000 miest\xc3\xa4. Chile vapautui siirtomaavallasta, mutta San Mart\xc3\xadn kyll\xc3\xa4styi my\xc3\xb6hemmin poliittiseen juonitteluun. Nelj\xc3\xa4 vuotta Maip\xc3\xban taistelun j\xc3\xa4lkeen h\xc3\xa4n erosi teht\xc3\xa4vist\xc3\xa4\xc3\xa4n armeijan komentajana ja osittain vapauttamansa Perun hallituksesta. H\xc3\xa4n matkusti Eurooppaan vuonna 1824 ja kuoli Boulognessa vuonna 1850. Sittemmin h\xc3\xa4nt\xc3\xa4 on kuitenkin pidetty sankarina niin Chiless\xc3\xa4, kuin muissa Etel\xc3\xa4-Amerikan maissakin.'